Ńdɔ fɔ́ɔ́ Yóbo a ngádúgán nɔŋ ńkɔ̄bɔ, nyé na: 2É é ! Zá ā yi bɔ̌ naa mə́ dúgân bɔ anə́ mə̄ ngábə́ é ngɔn é ngálod, anə́ mə̄ ngábə́ məlú yā Zāmbá ā kálága ma, 3ókāŋ lámba woé ā fyɛgɛ ma á ńlō á yób, ókāŋ ḿfyɛ wóé ó kələ wálə̄de ma zěn á díbī álú, 4anə́ mə̄lú yā mə̄ ngábə́ nyūmán mod, éyɔŋ amvóé Zāmbá á ngábə wɔigi êbə̌m dzáma, 5ókāŋ Shadái a ngábə́ á ngə́lə́ ai ma, ókāŋ bɔ́n báma bə́ ngábə́ ma á nyɔ́l á kpág, 6ókāŋ mə̄ sobo məkǒl á mə̄nyáŋ étēde; éyɔŋ ǹkóm ó soege ma m̀bɔ́n anə́ mə̄ndím mə́ óswé. 7Bə́ ngábə́ éyɔŋ makwí nə́ makə á ḿbɛ̄ yā édzə̂dzalá, ngə́ mə̄ ta étɔá dzáma á ńsəŋ ǹnén, 8hə bəndómán bə́ kələ bâsɔbɔ́ éyɔŋ báyén mə zaag, miǹnǒm mí bod mí kələ myákōdō á sí á bitɔ̄á, mí ǹtə́lə hə bətə́tə̄lə́. 9Miǹtómba hə ádzoge ńkɔ́bɔ̄, mí kələ myásūg mɔ́ á mənyú. 10Kîŋ miǹkúkúmá hə ákǔ évōl, oyə́m wábán hə ó kələ wálād bɔ̄ á ndaaba. 11Álɔ́ ásə̄ yā á wógo ma ǹkɔ́bɔ, á lóege ma mvɔ̌m, é dís ásə̄ á yénə́ ma, hə á bɔɔlɔ m̀bəmbə enyiŋ wama. 12Amú mə̄ kadəgə kodě mīḿbúbúá yā mí yóno, ai bǎn nyūí yā bə́ ngábə́ təge ai é dzóm yásūg bɔ̄.